kardosdrur/scandi-wiki huggingface dataset:
Alfred Bense

Alfred Johan Christian Bense (født 19. februar 1869 i København, død 4. september 1928 smst) var en dansk idrætsleder og gravør/guldsmed.

Bense var medstifter af Københavns Fodsports-Forening og blev valgt til foreningens første formand. Det var på hans ungkarleværelse på Blegdamsvej 128 3.sal, at tolv unge løbs- og gangsports- entusiaster stiftende KFF den 24. oktober 1892, hvilket var den første atletikforening i Danmark. Foreningens navn blev ændret til Københavns Idræts Forening i 1914. Han var tidligere aktiv fodboldspiller.

Bense bosatte sig i begyndelsen af 1900-tallet i Tyskland og kom først tilbage til Danmark i 1919.

Eksterne henvisninger/ Kilder 
 Københavns Idræts-Forening – Københavns Fodsports-Forening 24. oktober 1942 50 Aar. Udgivet i anledning af Københavns Idræts Forenings 50 års jubilæum 24. oktober 1942. Chr. Christiansens bogtrykkeri, København. 1942.
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.

Idrætsledere fra Danmark
Sportsfolk fra Danmark
Personer fra København
Guldsmede fra Danmark
Gravører fra Danmark
Somali Community

Somali Community er en af de ældste etniske foreninger i Danmark. Den blev stiftet i Århus i 1983 og har hovedsæde i Århus Kommune. Foreningen står med formanden Abdirashid Sheikh, blandt andet bag:

Somalisk Familiehøjskole som hver lørdag fra kl. 10-19 skaber brobygning mellem somaliere og det danske samfund gennem aktiviteter for børn og voksne. Aktiviteterne kan være foredrag, undervisning af kvinder, lektiehjælp, mm. 

Projekt Shaqo (udtales »sjakro«) som får somaliere i arbejde. Projektet er startet af somaliere selv, som har søgt penge gennem EU's Socialfond. To somaliske medarbejdere hjalp i løbet af det første år 55 landsmænd med at få arbejde i Århus. Året efter var tallet 77. Projekt Shaqo har kontor i Bazar Vest.

Projekt Kom Nu Ind Kampen og Aarhus SportsForening som tilbyder ugentlige idrætsaktiviteter for ressourcesvage børn og unge mellem 8-18 år og deres forældre. Formålet er at bruge foreningslivet og det frivillige arbejde til at fremme integrationen af børn og unge, mindske kriminaliteten og fremme ressourcesvage forældres involvering i børnens skolegang, fritidsliv og uddannelsesvalg.

Foreninger fra Danmark
Jysk-Fyenske Jernbaner

De Jysk-Fyenske Jernbaner (JFJ) var et dansk jernbaneselskab dannet af staten i 1867. Selskabets navn blev i 1874 ændret til De Danske Statsbaner i Jylland-Fyn, uformelt De Jysk-Fynske Statsbaner, efter at staten besluttede, at selskabet skulle forblive statsejet.

Selskabet overtog materiel og aktiviteter fra Det Danske Jernbanedriftselskab, der var oprettet af konsortiet Peto, Brassey and Betts. Medlemmer af konsortiet var kommet i økonomiske problemer under en økonomiske krise i England og måtte afhænde deres arrangementer. Konsortiet havde bygget og drevet de første jernbaner i Jylland og på Fyn og udbygningen fortsatte under det statslige selskab.

JFJ blev efter statens overtagelse af Det Sjællandske Jernbaneselskab i 1880 sammenlagt til DSB i 1885.

Ledelse 
 (1862-1866) John S. Louth, overdriftsbestyrer
 (1866-1867) F.H. Trevithick, overdriftsbestyrer
 (1867-1885) Niels Henrik Holst, driftsbestyrer, siden generaldirektør for DSB

Tidligere jernbaneselskaber i Danmark
Etableret i 1867
Ophørt i 1885
Sex-akademiet

Sex-akademiet, også kaldet Femi-X and Beyond, er en dokumentarfilm og undervisnings-dvd fra 2004, skabt med det formål at hjælpe kvinder med seksuelle problemer. Den er skrevet og instrueret af Nicolas Barbano, har Joan Ørting som vært og er produceret af Innocent Pictures i samarbejde med medicinalfirmaet Medic House. Dvd'en benytter computer-animation til at vise, hvordan kvinden opnår størst erotisk stimualtion, mulighed for graviditet, etc. Fremstillingen bygger på forskning af den danske læge dr. Lasse Hessel, der i 1991 som den første brugte ultralyd til at studere, hvad der sker inde i kvindens krop under et samleje, oprindeligt dokumenteret i fagbogen Kærlighedens vindue (1991). Dvd’en er på dansk og engelsk og indeholder tre bonusprogrammer samt tre valgbare kommentarlydspor.

Modtagelse
Tidens Kvinder gav dvd'en 5 ud af 6 i kategorien "generel vurdering" og 5 ud af 6 i kategorien "kvindeappeal".

Bladets dvd-anmelder skrev i Tidens Kvinder nr. 5, 2008: “Sex-akademiet er en film lavet KUN til kvinder for at give inspiration, viden og lyst til et lækkert sexliv. Og det er lige præcis, hvad filmen gør. [...] Filmen formår at levere god og brugbar undervisning samtidig med, at den faktisk er ganske fræk. Når man ser den, får man både en vigtig indføring i, hvordan man rammer lige præcis de punkter, der sender én til skyerne, og samtidigt giver filmen én lyst til at gå i gang med det samme.”

Referencer

Eksterne henvisninger
 

Sexologi
Pædagogik
Dokumentarfilm
Danske film fra 2004
København (skuespil)

København (originaltitel: Copenhagen) er et skuespil af den britiske dramatiker Michael Frayn, baseret på en historisk begivenhed i København i 1941 under den tyske okkupation, nemlig mødet mellem to gamle venner og kolleger, nobelpristageren Niels Bohr og den tyske nobelpristager Werner Heisenberg, der begge var fysikere. Mødet fandt sted på Niels Bohrs bopæl, nemlig Carlsbergs æresbolig. Skuespillet havde premiere i London i 1998 og blev opført på Betty Nansen Teateret i 1999 og spillede et helt år på Broadway fra 2000.

I den danske opsætning på Betty Nansen Teatret blev Werner Heissenberg spillet af Søren Pilmark, Niels Bohr af Henning Moritzen og Bohrs hustru af Lilly Weiding. Den minimalistiske scenografi var af Steffen Aarfing og instrueret af Peter Langdal.

Skuespillet er fiktion, da ingen ved, hvad der blev diskuteret på mødet, men dialogen er baseret på historiske personer og kendsgerninger. Heisenberg havde arbejdet sammen med Niels Bohr i København i tre år fra 1924 på udviklingen af komplimentaritetsprincippet og ubestemthedsprincippet.

I Tyskland var Heisenberg leder af nazisternes atomprogram, der kunne lede til udviklingen af en højpotent atombombe, der - hvis ellers de praktiske problemer kunne overvindes, hvad langt fra var sikkert, måske eller sandsynligvis ville kunne afgøre krigen i Europa. Dermed også for Hitler, der satte meget i værk for at udvikle supervåben, f.eks. Werner von Brauns V1 og V2-raketter, der kom i brug hen mod slutningen af Anden Verdenskrig, de kunne dog ikke vende krigslykken for Hitler. Hitler var som udgangspunkt skeptisk og afvist tanken om en atombombe som "jødisk kabbala" (Den landflygtige Einstein var jøde ligesom forresten også Niels Bohr). Der havde dog eksisteret et nazistisk atomart forsøgslaboratorium i Bayern hvori indgik "tungt vand" som blev fremstillet hydroelektrisk i Norge (Telemarken). Stykket hviler derfor i høj grad på sprængfarlige historiske realiteter. Niels Bohr var allerede under det famøse møde (omhandlet i Michael Frayns skuespil) på vej til USA.

Skuespillet baserer sig på Niels Bohrs og Werner Heisenbergs forskellige synspunkter om ansvar og skyld. Efter mødet sluttede deres tætte venskab. Heisenberg gav efter krigen selv udtryk for, at han havde moralske skrupler, men Bohr var af den modsatte opfattelse.

Eksterne links 
 Michael Frayn's lecture at the Copenhagen Seminar 1999 
 BBC Copenhagen

Noter 

Skuespil fra England
Skuespil fra 1998
Niels Bohr
Værker om København
Hampshire (svinerace)

Hampshire er en amerikansk svinerace, som er kendetegnet ved at have en sort pels med et lyst 'bælte' rundt om bugen. Racens navn stammer fra Hampshire i England, hvorfra den blev importeret mellem 1827 og 1839.

Racen bruges ikke længere i kommerciel dansk svineavl på grund af formodet højere følsomhed for visse produktionssygdomme.

Svineracer
Svelle

En svelle er en kraftig lægte som fx bruges som underlag for jernbanespor.

I Danmark blev jernbanesveller tidligere genanvendt til legepladser, men svellerne var af creosotolie-imprægneret bøgetræ, og creosoten, som indeholder stoffer, der anses for at forårsage kræft, kan sive ud. Derfor har Miljøministeriet siden 1996 forbudt anvendelse af gamle jernbanesveller til legepladser, ligesom svellerne kun må afbrændes i forbrændingsanlæg, hvor der kan opnås så høje temperaturer, at de farlige stoffer nedbrydes. I dag fremstilles der stadigt jernbanesveller i egetræ uden den giftige imprægnering som primært sælges til private. Disse er stadigt populære til eks. opdeling af haver og sandkasser.

Mellem svellerne kan være 62,5 cm., men afhænger af hvilke hastigheder og hvilke akseltryk sporet skal anvendes til.

I vore dage anvender man betonsveller. Præfabrikerede spor a 15 meter består af skinner og sveller der udlægges på en gang.

Kilde 
Frontlinien: Brugte jernbanesveller til sandkasser , december 2000

Jernbaneanlæg
Materialer
Hagelsundbroen

Hagelsundbroen eller på norsk Hagelsundbrua er en hængebro som forbinder øen Flatøy i Meland med den bymæssige bebyggelse Knarvik i Lindås kommune i Vestland fylke i Norge. Broen er 623 meter lang, og hovedspændet er på 250 meter. Gennemsejlingshøjden er 50 meter. Broen er en del af europavej 39. Byggeriet blev startet i 1979, og broen blev åbnet 1. april 1982. Den var en af broerne i projektet «Salhus-Flatøy-broerne». De to andre broer i projektet var Krossnessundet bro og Nordhordlandsbroen.

Kilder og henvisninger

Broer i Vestland
Lindås
Cananga

Slægten Cananga er monotypisk, dvs. at den kun rummer én art. Beskrivelse af slægten og dens udbredelse følger derfor beskrivelsen af nedenstående art.

 Ylang-Ylang (Cananga odorata)

Magnolie-ordenen
Carl Thrane

Wildenrath Christian Carl Boeck Thrane (født 2. september 1837 i Fredericia, død 19. juni 1916 på Frederiksberg) var en dansk musikhistoriker og justitssekretær. Han var søn af oberst Christian Wildenrath Frederik Caspar Conrad Thrane (1802-1880) og Christiane Frederikke, født Boeck (død 1885).

Thrane blev student fra Metropolitanskolen 1857 og valgte retsvidenskaben til brødstudium, blev cand.jur. 1863 og justitssekretær i Højesteret 1878. Men ved siden af sine embedspligter har han tillige fra barndommen af været stærkt musikalsk interesseret, og han lærte at spille klaver af Gebauer og Edvard Helsted og var fra 1869 i flere år teateranmelder ved Illustreret Tidende. 

I 1875 udkom hans bog Danske Komponister, 4 Skildringer (Weyse, Kuhlau, J.P.E. Hartmann, Gade), hvoraf den vægtigste, Kuhlau-biografien, der er baseret på Kuhlauske breve og optegnelser, er blevet oversat til tysk (Leipzig 1886). I 1885 udkom hans Rossini og Operaen. 

På opfordring skrev han festskriftet Cæciliaforeningen og dens Stifter (1901), hvori han beskrev Henrik og Frederik Rung og deres virksomhed. Endelig har han udgivet flere mindre, musikhistoriske foredrag, hvoraf et, Sarti in Kopenhagen, er optaget i Sammelbände der internationalen Musikgesellschaft (Leipzig 1902).

Om Det Kongelige Kapel har han i 1908 skrevet Fra Hofviolonernes Tid. Skildringer af det kongelige Kapels Historie 1648-1848, og i 1916 kom Weyses Minde: væsentlig efter utrykte Breve.

Han var Kommandør af 2. grad af Dannebrog og Dannebrogsmand.

Noter

Eksterne henvisninger 
 
 Kraks Blaa Bog 1910

Musikhistorikere fra Danmark
Danskere i 1800-tallet
Danskere i 1900-tallet
Personer fra Fredericia
Faglitterære forfattere fra Danmark
Jurister fra Danmark
Kommandører af Dannebrog
Embedsmænd fra Danmark
Teaterkritikere fra Danmark
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark
Studenter fra Metropolitanskolen
Eddie Lewis

Edward James "Eddie" Lewis (født 17. maj 1974 i Cerritos, Californien, USA) er en amerikansk fodboldspiller, der spillede som venstre kant senest hos Major League Soccer-klubben Los Angeles Galaxy. Han spillede i sin professionelle karriere at spille for de engelske klubber, Derby County, Fulham, Preston North End og Leeds United. Han startede sin karriere i 1996 i San Jose Clash.

Landshold 
Lewis nåede i sin tid som landsholdsspiller (1996-2008) at spille 82 kampe og score 10 kampe for USA's landshold, som han debuterede for den 16. oktober 1996 i et opgør mod Peru. Han repræsenterede sit land ved både VM i 2002, hvor USA nåede kvartfinalerne, samt ved VM i 2006, hvor holdet blev slået ud i den indledende runde. Han deltog desuden ved Confederations Cup i både 1999 og 2003.

Eksterne henvisninger 

 Soccerbase.com spillerinfo 

Fodboldspillere fra USA
Deltagere ved verdensmesterskabet i fodbold 2002
Deltagere ved verdensmesterskabet i fodbold 2006
Fodboldspillere fra Fulham F.C.
Fodboldspillere fra Preston North End F.C.
Fodboldspillere fra Leeds United F.C.
Fodboldspillere fra Derby County F.C.
Fodboldspillere fra Los Angeles Galaxy
Personer fra Californien
Carlos Bocanegra

Carlos Manuel Bocanegra (født 25. maj 1979 i Upland, Californien, USA) er en amerikansk tidligere fodboldspiller, der spillede som forsvarsspiller. Han spillede gennem karrieren for Fulham F.C. i England, Rennes og Saint-Étienne i Frankrig, Rangers i Skotland samt Chivas og Chicago Fire i hjemlandet. Han har to gange modtaget prisen for bedste forsvarsspiller i Major League Soccer.

Landshold 
Bocanegra nåede 110 kampe og 14 scoringer for USA's landshold, som han også var anfører for i 6 år. Han debuterede for sit land den 9. december 2001 i et opgør mod Sydkorea. Han repræsenterede efterfølgende holdet ved Confederations Cup i 2003 samt ved VM i 2006.

Eksterne henvisninger 

Fodboldspillere fra USA
Deltagere ved verdensmesterskabet i fodbold 2006
Deltagere ved verdensmesterskabet i fodbold 2010
Fodboldspillere fra Chicago Fire
Fodboldspillere fra Fulham F.C.
Fodboldspillere fra Stade Rennais FC
Fodboldspillere fra AS Saint-Étienne
Fodboldspillere fra Rangers F.C.
Fodboldspillere fra Racing Santander
Personer fra Californien
Fodboldspillere fra CD Chivas USA
Maurice Edu

Edu Maurice Edu, Jr. (født 18. april 1986 i Fontana, Californien, USA) er en amerikansk fodboldspiller, der spiller som midtbanespiller. Han har gennem karrieren spillet for blandt andet Toronto FC og Philadelphia Union i hjemlandet, Rangers i Skotland samt Stoke City i England.

Landshold 
Edu står (pr. april 2018) noteret for 46 kampe og én scoring for USA's landshold, som han debuterede for den 17. oktober 2007 i et opgør mod Schweiz. Han repræsenterede efterfølgende sit land til OL i Beijing i 2008 og VM i 2010 i Sydafrika.

Personlige liv 
Edu har 1 lillebror samt 3 store søstre.

Eksterne henvisninger 

Fodboldspillere fra USA
Deltagere ved verdensmesterskabet i fodbold 2010
Fodboldspillere fra Toronto FC
Fodboldspillere fra Rangers F.C.
Fodboldspillere fra Stoke City F.C.
Fodboldspillere fra Bursaspor
Fodboldspillere fra Philadelphia Union
Personer fra Californien
Eleonora Zrza

Eleonora Zrza (22. maj 1797 i Bagsværd – 1. november 1862 i København)
var en dansk operasangerinde af bøhmisk slægt.

Zrza debuterede
på Det Kongelige Teater 1816 som Charlotte i
Sovedrikken af Weyse og var i kraft af sin ualmindelig høje
og klangfulde sopranstemme, der gennem en
fortræffelig skole var udviklet til en i
Danmark hidtil ukendt fuldkommenhed, i henved
30 år operaens hovedstøtte på kvindesiden,
trods hendes i dramatisk henseende
påfaldende og ofte omtalte ubehjælpsomhed og
indolens, ligegyldighed.

Hendes udførelse af de store og
fordringsfulde sopranpartier – grevinden i
Figaros Bryllup, Sidi i Lulu, Nattens
Dronning, Fidelio, Norma osv. – blev ofte
glimrende virtuospræstationer, men uden sjæl i
foredraget, uden liv i den sceniske aktion.
8. februar 1845 optrådte Zrza sidste gang som
Wilhelmine i Ungdom og Galskab af Du Puy.

Kilde 
 Opslag af operarepetitør S. Levysohn og kontorchef W. Behrend ["(S. L.). W. B."] i Salmonsen  (Salmonsens Konversationsleksikon, 2. udgave, bd. 25, s. 661)

Eksterne henvisninger 
 En lidt udførligere biografi  af musikhistoriker Carl Thrane i DBL

Operasangere fra Danmark
Sopraner
Mads True

Mads True (født 17. april 1972) er en dansk ishockeyspiller (midtbane), der siden 2002 har spillet for Odense Bulldogs. Tidligere spillede han for Rungsted Cobras.

Han debuterede i 1992 og har været med til at vinde to B-verdensmesterskaber; afholdt i Danmark i 1999 og i Ungarn i 2002. Det gav for første gang i ishockeyhistorien gav adgang til A-gruppen for et dansk landshold. Mads True har været med ved tre A-VM i Finland, Tjekkiet og Østrig.

Mads Trues storebror Søren er ligeledes tidligere ishockeyspiller der bl.a. deltog ved VM for Danmark otte gange.

Den 30. november 2010 rundede han 500 kampe for Odense Bulldogs

Kilder og eksterne henvisninger 
 Mads Trues spillerprofil på oik.dk 
 Mads True's Spillerprofil på odensebulldogs.com 

Ishockeyspillere fra Danmark
Mads Fogh

Mads Fogh (født 19. september 1988) er en dansk fodboldspiller, der i øjeblikket spiller for Kolding FC. Han blev i 2007 kåret til Koldings største talent. Han har desuden vundet variant cup to gange. Derudover har han senest i år 2010, vundet det store indendørs stævne Martinsen Cup, dog med kun en enkelt kamp og en udvisning. Mads Fogh har yderlige engang været med til bymesterskaberne, han har dog aldrig vundet, men blev engang nummer 3 efter en brag af en bronzekamp hvor Mads lavede 1 mål og et flot hovedstød som dog ikke gik i mål. Mads har flere gange været rygtet til store klubber i Brazilien da flere agenter mener det passer godt til hans spillestil med teknisk fodbold. Dog venter det helt store gennembrud stadig.

Fodboldspillere fra Danmark
Fodboldspillere fra Kolding FC
Personer fra Kolding
Fraunhofer-Gesellschaft

Fraunhofer-Gesellschaft er en tysk forskningsorganisation med 58 forskningsinstitutter i Tyskland, der hver især fokuserer på forskellige forskningsfelter. Virksomhedens hovedvirksomhed kontraktforskning for private og offentlige virksomheder. Fraunhofer har ca. 15.000 ansatte, primært ingeniører og videnskabsfolk. Fraunhofer har endvidere seks forskningscentre i USA samt afdelinger i Asien. 

Fraunhofer blev grundlagt i München i 1949 og er opkaldt efter Joseph von Fraunhofer.

Eksterne links 
 Officiel hjemmeside 

Organisationer fra Tyskland
GLaDOS

GLaDOS (Genetic Lifeform and Disk Operation System) er en superintelligent computer udviklet af det fiktive firma Aperture Science i 1996.
Den kunstige intelligens spiller rollen som skurken i Valve Software's prisbelønnede computerspil Portal. Dens stemme bliver lagt af Ellen McLain.

Se også 
 Aperture Science
 Cave Johnson
 Portal
 Portal 2

Figurer fra Portal
Half-Life
Ylang-ylang

 
Ylang-ylang (Cananga odorata) er et lille, stedsegrønt træ med en opret, noget åben vækst med en ægformet krone.

Beskrivelse 
Stammen er kort, men gennemgående, og unge grene er stift oprette, mens de ældre er overhængende. Barken er først lysegrøn og dunhåret. Senere bliver den olivengrøn og glat. Gamle grene og stammer har en violetbrun bark med lyse korkporer. 

Knopperne er lysegrønne, spredtstillede, tilliggende og spidse. Bladene er aflangt ægformede med hel eller bølget rand. Oversiden er først dunhåret, men senere bliver den græsgrøn og blank med forsænkede ribber. Undersiden har samme farve, men er vedvarende dunhåret. 

Blomsterne sidder i små, endestillede stande på korte sideskud eller direkte fra stammen. De har affaldende bægerblade og 6-9 grønlige, gule eller næsten hvide kronblade. Frugterne er sorte, læderagtige bær med nogle få, store frø.

Rodnettet består af en dybtgående pælerod med kraftige siderødder. Træet udvikler kraftige støtterødder på sine naturlige voksesteder. 

Højde x bredde og årlig tilvækst: 30 x 20 m (100 x 75 cm/år). Disse mål passer med træet i sine naturlige omgivelser. Dyrkede eksemplarer bliver holdt betydeligt kortere, men med årlige tilvækster på flere meter. Målene kan anvendes ved udplantning.

Hjemsted 
Artens naturlige udbredelsesområde fortaber sig efter mange århundreders dyrkning, men man formoder, at den stammer fra Sydøstasien. Arten trives i tropiske regnskove med en årlig nedbør omkring 2.000 mm og en gennemsnitstemperatur på 25°C. 

I regnskovene på den østvendte side af øen Nuku Hiva i Marquesas-øgruppen i Stillehavet findes arten som pionerplante sammen med bl.a. Inocarpus fagifer, Jambolan, Kokos, Mango, Syzygium malaccense (en art af Kryddernellike) og Ægte Kaffe

Anvendelser 
Olie udvundet af de morgenplukkede blomster indgår i talrige parfumeopskrifter (og skal f.eks. indgå i den berømte ”Chanel no. 5”). Veddet er let og skørt, men bruges bl.a. til træskærerarbejder.

Duft 
Blomsterduften opleves som meget krydret med elemeter af gummi og sennep, men også med antydninger af Jasmin og bergamotte. De kemiske bestanddele i den duftende olie er benzylacetat, linalool og p-kresylmetylæter samt metylbenzoat.

Note 

Nytteplanter
Cave Johnson

Cave Johnson (??-1978) er en fiktiv person i Half-Life-verdenen. Han er skaberen af Aperture Science som han startede i 1953. Dette var et firma der starede med at producere forhæng til brusekabiner.

Han døde i 1978 af kviksølvforgiftning, da han fremstillede en kabinebelægning, som skulle forgifte medlemmer af House Naval Appropriations komiteen.

Noget tid før hans død designede han et tre trins R&D program, hvor trejde del var GLaDOS, en robot hvis kunstige intelligens skulle være baseret på Cave Johnson. Desværre nåede produktionen ikke langt, og det endte med at GLaDOS blev baseret på hans sekretær, Caroline.
Målet med GLaDOS var at genvinde og fortsætte den succes som Aperture Science havde før i tiden. Desværre bragte GLaDOS forfald til firmaet, den dag hun blev tændt.

Han stemmelægges af J.K Simmons.

Se også 
 Aperture Science
 GLaDOS
 Portal
 Portal 2

Figurer fra Portal
Half-Life
Fiktive personer
Velgørenhedsorganisation

En velgørenhedsorganisation er en organisation, som står for forskellige former for velgørenhed, for eksempel nødhjælp, katastrofehjælp, fødevare- og udviklingsprojekter. De findes i mange størrelser fra små lokale initiativer til verdensomfattende organisationer. Eksempler er Lions Club og Julemærkefonden.

Formålet med en velgørenhedsorganisation skal være altruistisk, altså at give uden at få igen, derfor skal organisationen skal være non-profit og må ikke have ejere eller aktionærer, der drager fordel af den.

Se også
Hjælpeorganisation
Almennyttig organisation

Referencer
Roosevelt Warm Springs Institute for Rehabilitation

Roosevelt Warm Springs Institute for Rehabilitation er et behandlingscenter for poliopatienter, der blev grundlagt i 1927 i Warm Springs, Georgia af den senere amerikanske præsident Franklin D. Roosevelt og filantropen Basil O'Connor. I 1921 fik Roosevelt en lammende sygdom, som på daværende tidspunkt blev diagnosticeret som polio, og mistede førligheden i sine ben. Han grundlagde instituttet efter at have hørt om en dreng, som genvandt førligheden i sine ben ved en behandling, der blev kendt som hydroterapi, som involverer brugen af vand til lindring af smerter og behandling af sygdomme. Driften af instituttet blev betalt af Foundation for Infantile Paralysis, som senere blev til March of Dimes. Warm Springs instituttet behandler nu omkring 100 patienter årligt.

I 2005 medvirkede Warm Springs Instituttet i TV filmen Warm Springs, som beskriver FDR's kamp med polio, hans opdagelse af Warm Springs og hans arbejde for at lave det til et center for behandling af polioofre samt hans efterfølgende genoptagelse af sin politiske karriere.

En undersøgelse i 2003 konkluderede at Franklin D. Roosevelt's sygdom formentlig skyldtes Guillain-Barrés syndrom og ikke polio.

References

External links 
 Roosevelt Warm Springs Institute 

Bygninger, konstruktioner og anlæg i Georgia